VEGA præsenterer

**Pale Honey kickstarter rockfesten**

*Den 7. marts kan du opleve den svenske duo, Pale Honey, når de antænder rockfesten i Lille VEGA med en håndfuld nye guitar-bangers.*

Den svenske rockduo Pale Honey har flere gange været nomineret til P3 Guld i Sverige. Tuva Lodmark og Nelly Daltrey er vendt tilbage i studiet med producer Anders Lagerfors for at indspille deres tredje album, der udkommer til foråret.

Bandet har netop udgivet første forsmag på det kommende album i form af singlen ”Set Me Free”. Nummeret er en potent rocksang, der handler om at befri sig selv fra andre folks meninger. På singlen dyrker de en 80´er inficeret synthlyd, der sammenblandet med 00´ernes rå indierock skaber et unikt og eklektisk genremix.

I 2017 udkom deres andet studiealbum, *Devotion*, der cementerede duoens plads på den svenske rockscene. Gaffa storroste bandet, og de blev nomineret i to kategorier til det svenske P3 Guld.

Bandet har været support på Iron & Wines skandinaviske turné og den legendariske punkrocker Iggy Pop anbefalede dem i sit radioprogram. Sidste år spillede duoen en nærværende og energisk koncert på Roskilde Festival, der fik Bands of Tomorrow til at skrive:

*”Der blev nemlig ikke sparet på råheden og vildskaben i de raffinerede guitarriffs, trommespillet og den indimellem deltagende koklokke i den veludformede og toptunede setliste, der blandt andet indeholdte numre som “Someone’s Devotion” og “Golden”, som fik lov at runde hele den energiladede koncert af.”*

Med deres minimalistiske rock, der emmer af skarptskårne guitarriffs, atmosfæriske vokaler og hypnotiske trommer, sender bandet lytteren på en forunderlig musikalsk rejse gennem rockens mørke elementer.

**Fakta om koncerten:**

Pale Honey (SE)

Lørdag d. 7. marts kl. 21.00

Lille VEGA, Enghavevej 40, 1674 København V

Billetpris: 150 kr. + gebyr

Billetsalget starter i dag via vega.dk og Ticketmaster